

MINISTERUL FINANȚELOR

Agenția Națională de Administrare Fiscală

Direcţia generală antifraudă fiscală

REFERAT

Privind proiectul de Ordin comun al Președintelui Agenției Naționale de Administrare Fiscală și Președintelui Autorității Vamale Române privind stabilirea criteriilor pentru evaluarea riscului fiscal în vederea determinării operatorilor economici care prezintă risc fiscal ridicat, prevazuti la art. 375 alin. (1^1) si la art. 435 alin. (3^1) din Legea nr. 227/2015 privind Codul fiscal, cu modificările și completările ulterioare

Prin O.U.G. nr.138/2024 privind modificarea şi completarea unor acte normative în domeniul fiscal-bugetar, precum şi pentru reglementarea altor măsuri, au fost modificate prevederile Legii nr.227/2015 privind Codul fiscal, astfel:

art. 375 a fost modificat în sensul că, după alin.(1), au fost introduse încă șase noi alineate:

- la alin.(1^1) se stabilește că pe lângă obligațiile prevăzute la alin. (1), destinatarul înregistrat care prezintă risc fiscal ridicat are obligația depunerii la autoritatea competentă a unei declarații pe propria răspundere privind cantitatea de produse accizabile pe care intenționează să o primească și să garanteze plata accizelor conform art. 348 alin. (1^1),

- alin. (1^3) precizează: *”Criteriile pentru evaluarea riscului fiscal în vederea determinării destinatarilor înregistrați care prezintă risc fiscal ridicat se stabilesc prin ordin comun al președintelui Agenției Naționale de Administrare Fiscală și al președintelui Autorității Vamale Române.”;*

art. 435, a fost modificat în sensul că, după alin.(3), au fost introduse încă treisprezece noi alineate:

- la alin.(3^1) se menționează că operatorii economici care sunt înregistrați la autoritatea competentă pentru distribuție și comercializare angro fără depozitare băuturi alcoolice, tutun prelucrat și produse energetice - benzine, motorine, petrol lampant, gaz petrolier lichefiat și biocombustibili, care prezintă risc fiscal ridicat și care dețin și doresc să comercializeze produsele accizabile care se află în cadrul unui antrepozit fiscal aparținând unei terțe persoane, au obligația depunerii la autoritatea competentă a unei declarații pe propria răspundere privind cantitatea de produse accizabile pe care intenționează să o elibereze pentru consum. Modelul și conținutul declarației și modalitatea de declarare se stabilesc prin ordin al președintelui Agenției Naționale de Administrare Fiscală,

- alin. (3^4) precizează: *”Criteriile pentru evaluarea riscului fiscal în vederea determinării destinatarilor înregistrați care prezintă risc fiscal ridicat se stabilesc prin ordin comun al președintelui Agenției Naționale de Administrare Fiscală și al președintelui Autorității Vamale Române”*.

Având în vedere actele normative mai sus menționate, Direcția operațiuni vamale import export și produse accizabile din cadrul Direcției generale antifraudă fiscală, în calitate de direcție inițiatoare, propune aprobarea proiectului de ordin privind stabilirea criteriilor pentru evaluarea riscului fiscal în vederea determinării operatorilor economici care prezintă risc fiscal ridicat, prevazuti la art. 375 alin. (1^1) si la art. 435 alin. (3^1) din Legea nr. 227/2015 privind Codul fiscal, cu modificările și completările ulterioare.